Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 200/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„ΛΟΎΝΤΖΑ ΠΙΤΣΙΛΙΆΣ“ (Lountza Pitsilias)

EU št.: PGI-CY-02367 – 15.9.2017

ZOP ( ) ZGO (X)

1. Ime

„Λούντζα Πιτσιλιάς“ (Lountza Pitsilias)

2. Država članica ali tretja država

Ciper

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1

„Λούντζα Πιτσιλιάς/Lountza Pitsilias“ je staran, sušen, soljen in dimljen mesni proizvod, mariniran v vinu; pripravljen je iz svinjskega fileja. Proizvaja se brez dodajanja kakršnih koli konzervansov (npr. nitratov, nitritov in polifosfatov), ojačevalcev arome ali katerih koli drugih aditivov. Niti surovine za pripravo proizvoda „Λούντζα Πιτσιλιάς/Lountza Pitsilias“ ne vsebujejo nobenih aditivov ali konzervansov (npr. nitratov in nitritov).

Za pripravo tega proizvoda se uporabijo:

— svež svinjski file (vsaka žival ima dva fileja, in sicer na hrbtu vzdolž hrbtenice – po enega na vsaki strani) zdravih živali, ki so bile zaklane v skladu s predpisi (popolna izkrvavitev in takojšnje hlajenje). Ob prejemu se preverijo barva (značilna svetlo rdeča), vonj (ustrezen), notranja temperatura (med 0 °C in 7 °C) in pH (med 5,3 in 6),

— suho rdeče vino iz vinogradov, v katerih se goji vinska trta lokalne sorte mavro in ki lahko vključujejo vinsko trto sorte maratheftiko. Ob prejemu vina se preverijo aroma (značilna za sorto), vsebnost alkohola (med 12 in 15 %) in vsebnost sladkorja (manj kot 4 g/l),

— groba (morska) sol,

— zdrobljen koriander (Coriandrum sativum) in po želji mleta kumina (Cuminum cyminum) in/ali mlet črni poper (Piper nigrum).

Značilnosti proizvoda „Λούντζα Πιτσιλιάς/Lountza Pitsilias“ so naslednje:

Fizikalne lastnosti

Oblika: podolgovata, ozka in valjasta z rahlo elipsastim prerezom, ki se proti koncema zožuje

Teža: 0,8–2,5 kg

Organoleptične lastnosti

Barva: temno rdeče do črne barve na zunanji strani in svetlo rdeče do vijoličaste barve v notranjosti

Aroma: po rdečem vinu, koriandru (in/ali kumini) in dimu

Okus: nekoliko slan in dimljen, poudarjen z aromo vina, koriandra in/ali kumine in črnega popra (če sta zadnja dva dodana), ki se uporabijo za pripravo proizvoda

Tekstura: kompaktna, čvrsta, brez črt, ki ločujejo mišična vlakna, nekoliko trda za žvečenje

Kemijske lastnosti

Vsebnost vode: 40–60 %

Natrijev klorid: 3–7 %

Proizvod „Λούντζα Πιτσιλιάς/Lountza Pitsilias“ se daje na trg cel ali narezan in se lahko prodaja pakiran ali nepakiran.

3.3 Krma (samo za proizvode živalskega izvora) in surovine (samo za predelane proizvode)

Suho rdeče vino, ki se uporabi za pripravo proizvoda „Λούντζα Πιτσιλιάς/Lountza Pitsilias“, je proizvedeno na opredeljenem geografskem območju v vinogradih, v katerih se goji vinska trta lokalne sorte mavro, ki je prevladujoča sorta v regiji. Ti vinogradi ležijo na območju Pitsilie (vina s kontrolirano označbo porekla) in lahko vključujejo vinsko trto sorte maratheftiko (vamvakada).

Za regijo Pitsilia sta značilni posebna morfologija in kakovost tal, ugodni za vinogradništvo in vinarstvo, na primer visoka nadmorska višina, gola in strma tla, erodirane predornine in odsotnost padavin med dozorevanjem grozdja. Vino iz regije Pitsilia ima zaradi vseh navedenih podnebnih in morfoloških posebnosti te regije posebne organoleptične in kakovostne lastnosti, ki se prenesejo na proizvod „Λούντζα Πιτσιλιάς/Lountza Pitsilias“ in vplivajo na njegov organoleptični značaj, saj je namakanje v vinu pomemben del proizvodnega postopka.

3.4 Posebne faze proizvodnje, ki jih je treba izvajati na opredeljenem geografskem območju

Suho rdeče vino, ki se uporabi za pripravo proizvoda „Λούντζα Πιτσιλιάς/Lountza Pitsilias“, je proizvedeno na opredeljenem geografskem območju v vinogradih, v katerih se goji vinska trta lokalne sorte mavro, ki je prevladujoča sorta v regiji. Ti vinogradi ležijo na območju Pitsilie (vina s kontrolirano označbo porekla) in lahko vključujejo vinsko trto sorte maratheftiko (vamvakada).

Za regijo Pitsilia sta značilni posebna morfologija in kakovost tal, ugodni za vinogradništvo in vinarstvo, na primer visoka nadmorska višina, gola in strma tla, erodirane predornine in odsotnost padavin med dozorevanjem grozdja. Vino iz regije Pitsilia ima zaradi vseh navedenih podnebnih in morfoloških posebnosti te regije posebne organoleptične in kakovostne lastnosti, ki se prenesejo na proizvod „Λούντζα Πιτσιλιάς/Lountza Pitsilias“ in vplivajo na njegov organoleptični značaj, saj je namakanje v vinu pomemben del proizvodnega postopka.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Proizvod mora biti ne glede na obliko predstavitve (pakiran ali nepakiran, cel ali narezan) opremljen z ustrezno etiketo, na kateri so navedeni registrirano ime in podrobnosti o obratu, v katerem je bil proizveden in/ali narezan in zapakiran (če razrez in pakiranje ne potekata v proizvodnem obratu).

4. Jedrnata opredelitev geografskega območja

Opredeljeno geografsko območje Pitsilia je poznano po svoji goratosti. Obsega območja na nadmorski višini 700 m ali več, ki ležijo znotraj upravnih meja naslednjih krajev:

okrožje Nikozija: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikozija), Palechori, Platanistasa, Polystypos, Saranti, Spilia, Farmakas, Fikardou, Fterikoudi in Kambi;

okrožje Larnaka: Odou;

okrožje Limassol: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra in Chandria.

5. Povezava z geografskim območjem

Zahtevek za registracijo imena „Λούντζα Πιτσιλιάς/Lountza Pitsilias“ temelji na fizikalnih, kemijskih in organoleptičnih lastnostih proizvoda, ki se razvijejo in ohranijo kot rezultat proizvodnega postopka, pri katerem ni treba uporabiti aditivov ali drugih pomožnih snovi.

Značilnosti proizvoda „Λούντζα Πιτσιλιάς/Lountza Pitsilias“ so plod znanja in izkušenj njegovih proizvajalcev, zlasti pa naslednjih dejavnikov:

Kako dolgo file ostane v soli in koliko soli se uporabi, se nekoliko spreminja glede na velikost. Večji file se pusti dlje časa in potrebuje nekoliko več soli, da se dosežeta želena stopnja absorpcije vse do sredine fileja in želeni okus končnega proizvoda.

Na značilen izrazit okus in aromo po vinu ter značilno barvo notranjosti proizvoda „Λούντζα Πιτσιλιάς/Lountza Pitsilias“ vplivata izbira ustreznega suhega rdečega vina (v smislu arome in kemijskih lastnosti) iz vinogradov, v katerih se goji vinska trta lokalne sorte mavro, ki je prevladujoča sorta v regiji (obsega okoli 80 % skupne površine, zasajene z vinsko trto), in ki lahko vključujejo tudi vinsko trto sorte maratheftiko, in trajanje namakanja fileja v vinu.

Količina dodanih začimb, ki je tako kot pri soli odvisna od velikosti fileja, temelji na izkušnjah proizvajalcev. Ustrezna količina dodanih začimb vpliva na okus in aromo proizvoda.

Faza dimljenja pomembno vpliva na okus, aromo, teksturo in barvo proizvoda „Λούντζα Πιτσιλιάς/Lountza Pitsilias“. Dimljenje je blago, postopno in hladno. Moč ognja, trajanje dimljenja, oddaljenost svinjskega fileja od samega ognja in pogostost spreminjanja položaja svinjskih filejev v dimnici se določijo na podlagi izkušenj proizvajalcev, pri čemer se upoštevajo velikost fileja in podnebne razmere. V poletnih mesecih, ko so temperature višje in stopnja vlage nižja, bi morala biti ogenj šibkejši in trajanje dimljenja krajše. Ob koncu faze dimljenja proizvod poleg arome in okusa, ki izhajata iz vina, koriandra in drugih začimb (ki so bile morda dodane), dobi tudi značilno dimljeno aromo in okus, po čemer se razlikuje od podobnih proizvodov, ki niso dimljeni.

Dimljenje skupaj z zorenjem v zorilnici (če je potrebno) določa vsebnost vode in teksturo proizvoda „Λούντζα Πιτσιλιάς/Lountza Pitsilias“. Zelo pomembno je, da je dimljenje blago, tako da tekstura proizvoda ob razrezu ni mehka in ohlapna, temveč kompaktna in čvrsta. Dimljenje in zorenje v zorilnici (če je potrebno) v povezavi z vinom tudi zagotavljata, da proizvod „Λούντζα Πιτσιλιάς/Lountza Pitsilias“ dobi želeno barvo notranjosti. Ob koncu postopka bi morala biti notranjost proizvoda „Λούντζα Πιτσιλιάς/Lountza Pitsilias“ enakomerne svetlo rdeče do vijoličaste barve.

Podnebje regije Pitsilia, za katero so značilna hladna suha poletja in mile zime, je v povezavi s strmimi zemljišči, ki so razmeroma nerodovitna, pripomoglo k razvoju postopka proizvodnje in shranjevanja predelanih mesnih proizvodov pri sobni temperaturi, tako da je lahko imela družina meso na voljo vse leto, ne da bi ga bilo treba hraniti v maščobi (kot v drugih regijah). Strokovno znanje pri pripravi teh proizvodov se ni spremenilo in se prenaša iz roda v rod; proizvajalci v regiji Pitsilia to znanje in izkušnje še danes uporabljajo v svojih sodobnih obratih.

Poleg tega zaradi tal in podnebja v regiji Pitsilia vedno pridelajo manj grozdja kot v drugih regijah, sok tega grozdja pa vsebuje več polifenolov. Proizvajalci „Λούντζα Πιτσιλιάς/Lountza Pitsilias“ so skupaj s proizvodnim znanjem in izkušnjami podedovali tudi odlično črno vino, ki ga omenja N. Ierides (1903, Kratka zgodovina Cipra). To še dodatno krepi povezavo med proizvodom in regijo, saj mu daje izrazito aromo in okus, ki sta značilna za lokalno vino „mavro“.

Proizvod „Λούντζα Πιτσιλιάς/Lountza Pitsilias“ je zaradi svojih značilnosti, ki so plod znanja in izkušenj proizvajalcev ter uporabe vina iz regije, pridobil tak sloves, da velja za „razkošen prigrizek“, kot je leta 1978 zapisal P. Xioutas v Kypriaki Laografia ton Zóon (Živali v ciprski folklori). V isti publikaciji je proizvod „Λούντζα Πιτσιλιάς/Lountza Pitsilias“ opisal tudi kot „izjemno okusen“. Ciprski kuharski mojster Andreas Mavrommatis, prejemnik Michelinove zvezdice, je v intervjuju celo navedel, da v Pitsilii proizvajajo najboljši tovrsten proizvod na Cipru.

Predelani mesni proizvodi iz regije Pitsilia, vključno s proizvodom „Λούντζα Πιτσιλιάς/Lountza Pitsilias“, so neločljivo povezani s to regijo, tako da se izrecno omenjajo v vseh publikacijah in/ali na spletnih straneh z informacijami za turiste. Predelani mesni proizvodi iz regije Pitsilia, med njimi seveda „Λούντζα Πιτσιλιάς/Lountza Pitsilias“, so omenjeni tudi v publikacijah o gastronomiji Cipra, na primer Ministrstva za kmetijstvo, naravne vire in okolje iz leta 2011 Gastronomikos Chartis tis Kyprou (Kulinarični zemljevid Cipra) in avtorice Florentie Kithraiotou iz leta 2009 Trofi: aformi schesis (Hrana: temelj razmerja).

Sklic na objavo specifikacije

(drugi pododstavek člena 6(1) te uredbe)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) UL L 343, 14.12.2012, str. 1.